מרכז לבריאות הנפש גהה

המרכז לבריאות הנפש גהה הוא בית חולים פסיכיאטרי בפתח תקווה.

המרכז שייך לשירותי בריאות כללית, וממוקם בסמוך לבית החולים בילינסון. המרכז מסונף לפקולטה לרפואה ע"ש גריי באוניברסיטת תל אביב.

במרכז פועלות מחלקת אשפוז לילדים ונוער (ד') וארבע מחלקות אשפוז למבוגרים (א', ב', ג', ה'). מחלקות א' ו־ג' מוגדרות כמחלקות סגורות, ואילו מחלקות ב' ו־ה' הן מחלקות פתוחות. בנוסף, פועלים גם מרכז חינוכי, מרפאות קהילתיות ומערך טיפולי יום.

צוות המרכז מספק ייעוץ מקצועי למרכז רפואי רבין, למוסדות רווחה, חינוך ולבתי המשפט בישראל.

מנהל המרכז משנת 2024 הוא פרופ' אמיר קריבוי.
היסטוריה
בית החולים הוקם בשנת 1942 סמוך לצומת גהה, שעל שמו נקרא בהמשך מחלף גהה. השם "גהה", שפירושו מרפא בעברית, ניתן למוסד על ידי דוד רמז. מקורו בפסוק "לֵב שָׂמֵחַ יֵיטִב גֵּהָה" (משלי י"ז, כ"ב). המבנה המקורי נבנה בשנת 1934 על ידי איש המשטרה והחוקר הפרטי דוד תדהר, ונרכש בהמשך על ידי ד"ר ביתן לצורך הקמת בית החולים, לאחר שתדהר נקלע לחובות.בשנת 1974 נהרס המבנה המקורי לצורך הרחבת צומת גהה ויצירת המחלף.

ב־1968 החלה בניית משכנו הנוכחי של המרכז ליד בית החולים בילינסון, וב־1972 הושלם המעבר למבנה החדש. המתחם הנוכחי תוכנן על ידי האדריכל זוכה פרס ישראל אריה שרון, יחד עם בנו האדריכל אלדר שרון.

תפקידים ופעילות כללית
המרכז לבריאות הנפש גהה פועל בתחומי האבחון, הטיפול, ההוראה והמחקר בתחום בריאות הנפש, ומעניק שירותים למגוון אוכלוסיות, מילדות ועד בגרות. פעילותו כוללת אשפוז פעיל, שירותי מרפאה בקהילה, טיפולי יום ותוכניות שיקום, לצד שיתופי פעולה עם גורמים אקדמיים ורפואיים.

 שירותים 
המרכז לבריאות הנפש גהה מספק שירותי אשפוז פסיכיאטרי פעיל ושיקומי, לצד שירותי טיפול אמבולטורי בקהילה, ייעוץ ואבחון. האשפוז מתבצע במסגרת מחלקות ייעודיות, כשמשך האשפוז הממוצע עומד על כ־30 יום. המרכז מעניק גם טיפולי יום ותוכניות שיקום המותאמות לצרכים שונים של המטופלים.

המרכז מפעיל 166 מיטות אשפוז בחמש מחלקות: ארבע מחלקות למבוגרים ומחלקה אחת לילדים ונוער

בית החולים מחולק לשתי חטיבות עיקריות: חטיבת המבוגרים וחטיבת הילדים והנוער, כאשר כל אחת מהחטיבות מחולקת לשירות אמבולטורי ואשפוזי.

השירותים המרכזיים הניתנים במסגרת בית החולים הם:

 חטיבת הילדים והנוער, הכוללת טיפול אמבולטורי לתינוקות כאשר קיימות שתי מרפאות לגיל הרך, בקהילה ובביה"ח, מרפאה לילדים ולנוער, מחלקת אשפוז יום לנוער ומחלקת אשפוז לנוער עד גיל 19 וחיילים.
 חטיבת המבוגרים, המונה ארבע מחלקות אשפוז – שתיים פתוחות ושתיים סגורות כאשר אחת מהן פסיכוגריאטרית, מרפאת מבוגרים, יחידה להפרעות חרדה, מחלקת אשפוז יום ובנוסף אשפוז יום במחלקות.
 סגל רפואי ומתנדבים 
נכון לשנת 2025 מועסקים במרכז לבריאות הנפש גהה כ־620 עובדים, ובהם 77 רופאים, 136 אחיות, 212 אנשי מקצועות הבריאות ו־119 עובדי מנהל ומשק.

במרכז לבריאות הנפש גהה פועלים מדי שנה כ־200 מתנדבים המסייעים בפעילויות חברתיות וטיפוליות. לצד זאת, מאז 1988 פועלת במקום עמותת "ידידי גהה", שמטרותיה כוללות: פיתוח שירותים לרווחת המאושפזים, תמיכה במחקר רפואי, גיוס מתנדבים, ורכישת ציוד ומכשור רפואי.

 ייעוץ והוראה 
המרכז לבריאות הנפש גהה מספק שירותי ייעוץ פסיכיאטרי למרכז רפואי רבין ולגורמים נוספים, בהם מוסדות חינוך, רשויות אכיפת החוק ובתי משפט. בנוסף, המרכז מהווה מוסד להכשרת סטודנטים לרפואה, סיעוד ומקצועות הבריאות, בשיתוף אוניברסיטאות ובתי ספר למקצועות הבריאות בישראל.

בבית החולים קיים בית ספר לחינוך מיוחד "נעורים" הנותן שירותי חינוך למחלקות הנוער, ובנוסף גן ילדים הנותן שירותים לילדים עם מגוון הפרעות נפשיות והתפתחותיות.

המרכז לבריאות הנפש גהה משלב פעילות קלינית, מחקרית והוראתית בתחומי בריאות הנפש. צוות המרכז מעורב בהוראת פסיכיאטריה של הילד והמתבגר, פסיכיאטריה גריאטרית, פסיכולוגיה, עבודה סוציאלית, ריפוי בעיסוק, סיעוד ומקצועות בריאות הנפש האחרים. אנשי מקצוע שהתמחו במרכז משמשים בתפקידי ניהול במוסדות רפואיים ברחבי ישראל.

 מרכז אולימפיה להתערבות במשבר וטראומה 
בשנת 2023 הוקם במרכז לבריאות הנפש גהה "מרכז אולימפיה", העוסק בטיפול במשבר ובטראומה. המרכז מפעיל מספר מסגרות טיפוליות, בהן "אלומה"- יחידת טיפול יומי לנפגעות תקיפה מינית, "אופק"- מרפאה לטיפול בטראומה, וכן שירותים ייעודיים לילדים ונוער המתמודדים עם משבר נפשי.

 פרסים והוקרה 
בשנים 2009 ו־2022 זכה המרכז לבריאות הנפש גהה באות "בית חולים מיוחד מצטיין" מטעם שירותי בריאות כללית.

מחקר
במרכז לבריאות הנפש גהה פועלת רשות מחקר העוסקת בקידום מחקרים בתחומי בריאות הנפש, וכן בביצוע מחקרים קליניים ומחקרי פיתוח יישומיים.

רשות המחקר פועלת לקידום שיתוף הפעולה בין פעילות מחקרית לבין עבודה קלינית, ומעודדת את הצוותים הרפואיים והמקצועיים לשלב פעילות מחקרית במסגרת עבודתם הטיפולית.

הרשות אחראית על תיאום הפעילות המחקרית במרכז, ועל קידום יוזמות מחקר ופיתוח בתחומי בריאות הנפש.

פעילות הרשות כוללת:
 גיוס מימון ממענקי מחקר וקרנות אקדמיות
 ליווי וניהול של מחקרים בשיתוף התעשייה הרפואית
 קידום יוזמות לפיתוח טכנולוגיות ושיתופי פעולה מחקריים
 הדרכת צוותי המרכז בעקרונות מחקר קליני ובשימושים בטכנולוגיות מתקדמות, כולל בינה מלאכותית
 פיתוח תשתיות מחקר תומכות במרכז
 קידום שיתופי פעולה מחקריים עם מוסדות אקדמיים וחוקרים חיצוניים
 ארגון כנסים וימי עיון בנושאי פסיכיאטריה ומחקר קליני

במרכז פועל מרכז חדשנות ייעודי לקידום חדשנות בתחום בריאות הנפש, המתמקד בפיתוח פתרונות טכנולוגיים ותהליכיים לשיפור הטיפול וההתערבות הקלינית.

מרכז החדשנות בגהה פועל בשיתוף חברות טכנולוגיה, מוסדות מחקר וגורמים נוספים בישראל ובעולם לצורך פיתוח ויישום של פתרונות חדשניים בתחום בריאות הנפש ובמטרה לאפשר יישום של פתרונות רפואיים מבוססי־מחקר בסביבה קלינית פעילה

 מנהלי המרכז לאורך השנים. 
 פרופ' הנריקוס ויסנביק - 1958–1983
 פרופ' שמואל (סם) טיאנו- 1972–2004
 פרופ' חנן מוניץ - 1972–2004
 פרופ' צבי זמישלני 2004–2014
 פרופ' גיל זלצמן 2014–2024
 פרופ' אמיר קריבוי 2024–הווה

קישורים חיצוניים





 מרכז לבריאות הנפש גהה, בפורטל "פסיכיאטר"




הערות שוליים

קטגוריה:פתח תקווה: בתי חולים
גהה
גהה
קטגוריה:מבנים ואתרים שתכנן אריה שרון
קטגוריה:מבנים ואתרים שתכנן אלדר שרון
קטגוריה:בתי חולים ביישוב